ওয়েব ডেস্ক: রোগী মৃত্যুকে কেন্দ্র করে উত্তেজনা NRS হাসপাতালে। আক্রান্ত হলেন জুনিয়র ডাক্তাররা। প্রতিবাদে বেশ কিছুক্ষণ কাজ বন্ধ করে দিলেন তাঁরা। এরপর বিশাল পুলিস গিয়ে নিয়ন্ত্রণে আনে পরিস্থিতি। বুধবার সন্ধ্যায় দুর্ঘটনায় আহত ইফতিকার আহমেদ নামে এক ব্যক্তির মৃত্যু হয় হাসপাতালে। পরিবারের অভিযোগ, চিকিত্সকদের গাফিলতির জেরেই মৃত্যু হয়েছে তাঁদের বাড়ির লোকের। হাসপাতালে উত্তেজনা ছড়িয়ে পড়ে। কর্মরত জুনিয়র চিকিত্সকদের অভিযোগ, তাঁদের মারধর করে রোগীর বাড়ির লোকজন। প্রতিবাদে বেশ কিছুক্ষণ কাজ বন্ধ করে দেন তাঁরা। যদিও ডাক্তারদের দাবি, তাঁরা কাজ বন্ধ করেননি। তাঁরা এ বিষয়ে আলোচনা করে পরবর্তীতে সিদ্ধান্ত নেবেন। মৃতের পরিবারের পক্ষ থেকে এন্টালি থানায় লিখিত অভিযোগ দায়ের হয়েছে।